पर लगता है आत्मोत्सर्ग की उस प्रवृत्ति में अब जबरदस्त परिवर्तन आ गया है। पिछले कुछ दशकों में व्यक्तिवादी सोच बढ़ा है और किसी व्यापक उद्देश्य या बड़ी संस्था के लिए अपनी वैयक्तिकता को भुला देने की वृत्ति का क्षरण हुआ है। सौंपे हुए काम को निष्ठापूर्वक करने और एक समूचे तंत्र की सफलता में अपनी आंशिक भूमिका के उत्तरदायित्वपूर्ण निर्वाह में आत्मसंतोष अनुभव करने के बजाय व्यक्ति अब पहले यह प्रश्न करता है कि उस काम को करने से व्यक्तिगत रूप से उसे क्या लाभ मिलेगा। उनके काम से एक समूचे तंत्र के पुष्ट होने तथा उस तंत्र के स्वस्थ व सक्षम रहने की बात अब सामान्यतः लोगों की समझ में ही नहीं आती। अपने तमाम क्रियाकलापों व प्रयत्नों का लाभ राष्ट्र, समाज या संस्था जैसी किसी सामूहिक इकाई को देने के बजाय व्यक्ति अब उनका लक्ष्य स्वयं को ही बनाना चाहता है।